和史經  其一
作者：孫邦
朝代：宋

paragraphs: 淵明遇佳趣，欲辯每忘言。
道安對勝士，高論矜彌天。
斯人已往不可得，悠悠俗駕徒爭先。
夢尸夢穢了不悟，甯論擲足與裸顛。
雖知香臭在得喪，一朝十獲歲九遷。
誰能休沐過僧語，聊問我林仍我泉。
賢哉令尹得此趣，頗厭世味如葷羶。
學人荐取妙香句，莫學大珠空飯眠。